Ottoshoop-polisiestasie kan nie gemeenskap dien nieOndersoek by Ottoshoop (Foto verskaf deur SAPD) Die Demokratiese Alliansie (DA) in Noordwes sal die LUR vir gemeenskapsveiligheid Sello Lehari en die minister van polisie Bheki Cele versoek om dringend in te gryp oor die toestand van Ottoshoop-polisiestasie in Noordwes. Joe McGluwa, provinsiale leier van die DA, het saam met die DA se hoofsweep in Noordwes Freddy Sonakile en DA-LP Sello Seitlholo die polisiestasie besoek om ondersoek in te stel. Hy was baie geskok oor die toestand van die polisiestasie. “Weens ŉ gebrek aan hulpbronne kan die polisiestasie gereeld nie reageer op noodgevalle nie en dit lei uiteindelik daartoe dat talle strafregtelike sake nie oopgemaak word nie. Dit stel die gemeenskap bloot aan kriminele elemente in die gebied en hulle het geen bystand wanneer hulle dit benodig nie,” het McGluwa gesê. Die gemeenskap van Ottoshoop, Maruping en minstens 54 plase is gevolglik grootliks afhanklik van die landelike patrollie-eenhede wat deur boere gekoördineer word. “Sedert die polisiestasie sy deure oopgemaak het was daar ŉ groot bevolkingsaanwas in Ottoshoop, maar die hulpbronne by die polisiestasie is nie vergroot nie. Die polisiestasie is gestig om sowat 500 mense te dien. Die getal inwoners het mettertyd meer as vier keer verhoog, maar geen oudit is gedoen om die hulpbronne by te werk sodat hierdie polisiestasie optimaal kan funksioneer nie,” het McGluwa verduidelik. Tydens gesprekke met SAPD-lede het verskeie ander uitdagings ook aan die lig gekom. Daar is onder andere geen behoorlike liasseerstelsel nie – die argiewe word in ŉ buitegebou gehou waar diewe maklik kan inbreek. “Die toestand van dié vertrek beperk die moontlikheid om onopgeloste sake weer te ondersoek.” Ondersoek by Ottoshoop (Foto verskaf deur SAPD) Die polisiestasie het in Desember 2018 onder rowers deurgeloop, omdat daar geen versperring is tussen die personeel en die publiek nie en die geboue op die perseel het ook herstelwerk nodig. Van die kantore buite die gebou, waar vertroulike dokumente gehou word, het deure wat nie toegemaak of gesluit kan word nie. Die tuin word nie onderhou nie en omdat polisiebeamptes, weens die uitleg van die perseel, tussen die onderskeie geboue moet loop, is daar ŉ groot risiko vir slange. “Boere in die gebied het, uit die goedheid van hul hart, die gras gesny omdat die stasie geen bystand van die departement ontvang in die verband nie.” Die polisiestasie het slegs ses voertuie tot sy beskikking, waarvan een tans nie ŉ battery het nie. “Daar was in die tyd toe ons die stasie besoek het, geen beskikbare voertuie vir noodgevalle nie. Twee voertuie is na dieselfde misdaadtoneel gestuur, omdat een van die voertuie ŉ pap wiel gekry het op pad.” Die stasiebevelvoerder en adjudant-offisiers, wat nie in daardie stadium in die dorp was nie, het die ander voertuie gebruik. Die aanhoudingselle is ook vervalle. “Daar was al ŉ paar voorvalle waar misdadigers, wat by die polisiestasie aangehou is, ontsnap het weens die vervalle aanhoudingselle. Toe die departement van gesondheid ondersoek ingestel het oor die selle, is daar bepaal dat die selle nie aan die minimum vereiste standaarde voldoen nie en gebruik daarvan is opgeskort. Intussen is geen poging aangewend om die selle op te knap nie en aangehoudenes moet na Mafikeng vervoer word, ongeveer 30 km daarvandaan.” McGluwa het gewaarsku die algehele onvermoë van die Ottoshoop-polisiestasie om misdaad te beheer, plaas uiterste druk op omliggende polisiestasies soos Mafikeng en Zeerust. “Veediefstal, plaasaanvalle en gewelddadige en georganiseerde misdaad, waaronder transitorooftogte, bendebedrywighede en dwelmverwante misdade neem deurgaans toe en is ŉ bydraende faktor tot die epidemie van moord wat al lankal ŉ krisispunt bereik het. Dit is duidelik dat die SAPD dringend aandag benodig en die DA sal aanhou baklei vir die verbetering van polisiedienste om die veiligheid van elke burger te verseker.”